**TÁRSADALMI VISELKEDÉS és devianciák szociológiája**

**mesterképzési (MA) specializáció**

**PPKE BTK**

# Szociológiai Intézet

**Specializációfelelős:**

Dr. Hidas Zoltán (PhD, egyetemi tanár, intézetvezető)

**A specializáció programja**

A specializáció jellegét a társadalomtudományok „kulturalista” szemlélete határozza meg, amelynek alapgondolata szerint a világot általunk sokféleképpen értelmezett volta teszi emberivé, és másokkal együtt értelmezett volta teszi társadalmivá. A kultúra mindenekelőtt az emberi cselekedetek, kapcsolatok és intézmények jelentésekkel teli oldala – és még a legmateriálisabbaknak is van ilyen oldala. Az emberi személyiség a világ alakításában és elsajátításában bontakozik ki és nyilvánul meg, ennek alapja pedig az ember világhoz való szellemi és gyakorlati viszonyulása: az élethelyzetek és cselekvési alternatívák sokféle észlelése és kezelése. Az emberi tudás kontextusa az ember egész életvitele, életstílusa, az a miliő, amelyben az életét éli és a világát tapasztalja. A szűkebb szaktudás nem függetleníthető a világszemlélet más területeitől, de a legmateriálisabb életkörülményektől sem; a gazdasági viselkedés pedig nem csupán érdekeknek, hanem kulturálisan születő és mentalitássá rögzülő értékrendeknek, eszmevilágoknak, hittartalmaknak is függvénye. Alkalmazottnak, munkaadónak, polgárnak vagy éppen értelmiséginek lenni egész életformát jelent, annak minden anyagi és szellemi tényezőjével. Ebből a megközelítésből adódik specializációnk programjának első pillére: *az emberi életformák, életstílusok, életmódok, mentalitások, életfázisok összehasonlító tárgyalása*.

A specializáció másik, az előbbivel belsőleg összetartozó pillére *a „deviáns”, azaz általában a társadalmilag elfogadottól eltérő viselkedés- és életformák megismerése*. Ezek jelentőségét az adja, hogy nemcsak az „elkövető” egyénnek okoznak életproblémát, hanem az illető közvetlen közösségeinek, illetve az egész társadalomnak. A társadalomból „kieső”, elszigetelődő, kriminalizálódó (alkoholista, kábítószeres, bűnöző stb.) személyek által okozott gazdasági, érzelmi és erkölcsi károkozás hordereje, illetve a bűnözés és egyéb deviációk rendszerváltozás utáni elterjedése miatt a deviáns viselkedések kérdése kiemelt közüggyé vált. Ennek nyomán határozott társadalmi igények fogalmazódnak meg eredményes állami politikák iránt: speciális felkészültséggel rendelkező szakemberekre van szükség. A társadalmi devianciák kapcsán napjainkra felértékelődött a prevenció eszméje, társadalmi haszna, gazdasági előnye – ehhez azonban elsősorban megfelelő szakismeretek szükségesek. Fontos, hogy az egészségügyben, az oktatásban, a szociális szférában, a civil, önkormányzati és állami szervezetekben dolgozók rendelkezzenek ilyen ismeretekkel.

**A specializációhoz tartozó tantárgyak**

Kultúra és társadalom

Mentalitástörténet

Vallási közösségek

Médiaszociológia

Életmódok és előítéletek

Kriminálszociológia

Társadalmi devianciák és beilleszkedési zavarok

Társadalmi peremhelyzetek

Kultúra- és életmódkutatások

Rehumanizáció az emberi kapcsolatokban

## Kompetenciák, hasznosulás

A képzés célkitűzése, hogy a specializáció keretében megszerzett tudás közigazgatási, szociál-, humán- és kultúrapolitikai intézményekben közvetlenül alkalmazható legyen. A specializáció elvégzésével a hallgatók olyan területeken rendelkeznek kompetenciákkal, ahol speciális betekintésre van szükség az emberi életmódok és deviációk világába, hogy kreatívan viszonyulhassanak az életformák különbségéből, az életutak (biográfia) az életkorok (ifjúság, öregség) és élethelyzetek eltéréseiből eredő konfliktusok kezeléséhez is. A specializációt elvégző hallgatók képesek lesznek önállóan vagy csoportban végzendő döntéshozói, irányítási, tervezési, szervezési, szakértői, tanácsadói, kutatási és oktatási feladatok felelősségteljes elvégzésére.

A fentiekből adódnak bizonyos elsődleges tevékenységi területek, példaszerűen:

* magas szintű kommunikációs képességet, strukturált gondolkodást igénylő szervezetek
* igazgatási és civil intézmények irányítói, elemzői munkakörei, mindenekelőtt az emberi erőforrásgazdálkodás területein
* a szociális és jótékonysági szféra
* mindazok a területek, ahol az életminőségnek egyre elismertebb szerepe van
* szakértői anyagok készítése, hatástanulmányok végzése